CELEX: 32019D1372
Language: sk
Date: 2019-08-19 00:00:00
Title: Vykonávacie rozhodnutie Komisie (EÚ) 2019/1372 zo 19. augusta 2019, ktorým sa vykonáva smernica Európskeho parlamentu a Rady 2007/2/ES, pokiaľ ide o monitorovanie a podávanie správ [oznámené pod číslom C(2019) 6026] (Text s významom pre EHP)

23.8.2019   
               
               
                  SK
               
               
                  Úradný vestník Európskej únie
               
               
                  L 220/1
               
            
         VYKONÁVACIE ROZHODNUTIE KOMISIE (EÚ) 2019/1372
         zo 19. augusta 2019,
         ktorým sa vykonáva smernica Európskeho parlamentu a Rady 2007/2/ES, pokiaľ ide o monitorovanie a podávanie správ
         
            
               [oznámené pod číslom C(2019) 6026]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2007/2/ES zo 14. marca 2007, ktorou sa zriaďuje Infraštruktúra pre priestorové informácie v Európskom spoločenstve (Inspire) (1), a najmä na jej článok 21 ods. 4,
         keďže:
         
                     (1)
                  
                  
                     V smernici 2007/2/ES sa od členských štátov vyžaduje, aby monitorovali zriaďovanie a používanie svojich infraštruktúr pre priestorové informácie a podávali správy o mnohých súvisiacich otázkach. Rozhodnutím Komisie 2009/442/ES (2) sa vykonáva smernica 2007/2/ES, pokiaľ ide o monitorovanie a podávanie správ. Zo skúseností z predchádzajúcich podávaní správ a zo záverov nedávnych hodnotení (hodnotenie smernice 2007/2/ES v rámci programu REFIT (3), kontrola vhodnosti podávania správ a monitorovania environmentálnej politiky EÚ (4)) vyplynulo, že treba zjednodušiť a zefektívniť monitorovanie a podávanie správ, podporiť lepšie porovnanie pokroku vo vykonávaní v jednotlivých členských štátoch, umožniť vypracovanie prehľadov na národnej a únijnej úrovni a zároveň znížiť administratívne monitorovanie a záťaž súvisiacu s podávaním správ. Zber aktualizovaných informácií by mal byť jednoduchší, porovnateľný a menej zaťažujúci pre všetkých aktérov podávajúcich správy. Okrem toho značný počet ukazovateľov neumožňoval jasný prehľad o pokroku vo vykonávaní. Uvádzalo sa priveľa ukazovateľov a nie vždy tie správne. Rozhodnutie 2009/442/ES by sa preto malo nahradiť.
                  
               
                     (2)
                  
                  
                     Monitorovanie má vychádzať zo súboru ukazovateľov vypočítaných na základe údajov zhromaždených orgánmi verejnej moci. Pomocou týchto ukazovateľov sa bude hodnotiť pokrok vo vykonávaní smernice 2007/2/ES v členských štátoch a použijú sa na hodnotenie úspešnosti smernice vzhľadom na jej ciele. Preto boli ukazovatele stanovené v tomto akte vybrané podľa všeobecnej intervenčnej logiky smernice 2007/2/ES a týkajú sa požiadaviek na identifikáciu potrebných priestorových údajov (článok 3), na dokumentáciu identifikovaných priestorových údajov prostredníctvom metaúdajov (článok 4), na zabezpečenie toho, aby zdokumentované priestorové údaje boli dostupné online prostredníctvom sieťových služieb umožňujúcich ich vyhľadanie, zobrazenie a ukladanie (články 6 a 7) a na usporiadanie priestorových údajov v interoperabilných dátových modeloch so spoločným slovníkom (článok 5).
                  
               
                     (3)
                  
                  
                     V záujme zníženia administratívnej záťaže súvisiacej s monitorovaním by sa ukazovatele mali vypočítať na základe metaúdajov súborov priestorových údajov a služieb priestorových údajov, ktoré členské štáty už vytvorili a zverejnili podľa článku 5 smernice 2007/2/ES, aby členské štáty neboli povinné vypočítať ukazovatele manuálne a každoročne poskytovať zoznam súborov priestorových údajov a služieb priestorových údajov zodpovedajúcich témam uvedeným v prílohách I, II a III k smernici 2007/2/ES, ako sa stanovuje v rozhodnutí 2009/442/ES. Pri výpočte ukazovateľov na monitorovanie sa zohľadnia iba metaúdaje, ktoré zverejnia členské štáty. Okrem toho sa vynechajú metaúdaje, ktoré neboli zverejnené, pretože ich nemožno vyhľadať a neprispievajú k infraštruktúre pre priestorové informácie.
                  
               
                     (4)
                  
                  
                     V záujme minimalizácie administratívnej záťaže pri podávaní správ by členské štáty mali podávať správy len o tých aspektoch svojich infraštruktúr pre priestorové informácie, ktoré sa zmenili od predloženia poslednej správy podľa článku 21 ods. 3 smernice 2007/2/ES.
                  
               
                     (5)
                  
                  
                     S cieľom zabezpečiť konzistentný a porovnateľný prístup k monitorovaniu a podávaniu správ v celej Únii majú členské štáty monitorovať aspoň spoločnú podmnožinu súborov priestorových údajov a podávať správy o ich dostupnosti, prístupnosti a interoperabilite. Táto spoločná podmnožina by mala byť tvorená súbormi priestorových údajov, ktoré už členské štáty používajú na podávanie správ podľa tých právnych predpisov EÚ v oblasti životného prostredia, ktoré sú uvedené v správe Komisie (5)„Opatrenia na zjednodušenie podávania správ o životnom prostredí“ po komplexnej kontrole vhodnosti monitorovania a podávania správ o environmentálnej politike EÚ (6).
                  
               
                     (6)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného podľa článku 22 smernice 2007/2/ES,
                  
               PRIJALA TOTO ROZHODNUTIE:
         
            Článok 1
            Predmet úpravy
            Týmto rozhodnutím sa stanovujú podrobné pravidlá vykonávania povinností členských štátov, pokiaľ ide o monitorovanie zriaďovania a používania svojich infraštruktúr pre priestorové informácie a podávanie správ o tomto monitorovaní Komisii, ako je uvedené v článku 21 ods. 1 a 2 smernice 2007/2/ES.
         
         
            Článok 2
            Spoločné ustanovenia týkajúce sa monitorovania a podávania správ
            
               1.   Ukazovatele uvedené v článkoch 3 až 7 sa vypočítajú s použitím metaúdajov zo súborov priestorových údajov a služieb priestorových údajov, ktoré členské štáty zverejňujú prostredníctvom vyhľadávacích služieb uvedených v článku 11 ods. 1 písm. a) smernice 2007/2/ES.
            
            
               2.   Členské štáty sprístupnia verejnosti všetky výsledky monitorovania v súlade s článkom 21 ods. 1 smernice 2007/2/ES cez internet alebo prostredníctvom iného vhodného telekomunikačného prostriedku.
            
         
         
            Článok 3
            Monitorovanie dostupnosti priestorových údajov a služieb
            
               1.   Na zistenie počtu súborov priestorových údajov a služieb priestorových údajov sa používajú tieto ukazovatele:
               
                           a)
                        
                        
                           počet súborov priestorových údajov, ku ktorým existujú metaúdaje („DSi1,1“);
                        
                     
                           b)
                        
                        
                           počet služieb priestorových údajov, ku ktorým existujú metaúdaje („DSi1,2“).
                        
                     
            
               2.   Na zistenie počtu súborov priestorových údajov, ktoré už členský štát používa na podávanie správ Komisii podľa právnych predpisov v oblasti životného prostredia, sa používa tento ukazovateľ: počet súborov priestorových údajov, ktorých metaúdaje obsahujú kľúčové slovo z registra poskytnutého Komisiou, podľa ktorého sa súbor priestorových údajov používa na podávanie správ podľa právnych predpisov v oblasti životného prostredia („DSi1,3“).
            
            
               3.   Na zistenie počtu súborov priestorových údajov, ktoré pokrývajú regionálne resp. celoštátne územie, sa používajú tieto ukazovatele:
               
                           a)
                        
                        
                           počet súborov priestorových údajov, ktorých metaúdaje obsahujú kľúčové slovo z registra poskytnutého Komisiou, podľa ktorého súbor priestorových údajov pokrýva regionálne územie („DSi1,4“);
                        
                     
                           b)
                        
                        
                           počet súborov priestorových údajov, ktorých metaúdaje obsahujú kľúčové slovo z registra poskytnutého Komisiou, podľa ktorého súbor priestorových údajov pokrýva celoštátne územie („DSi1,5“).
                        
                     
         
         
            Článok 4
            Monitorovanie súladu metaúdajov s nariadením Komisie (ES) č. 1205/2008 (7)
            
            Na zistenie percentuálneho podielu metaúdajov pri súboroch priestorových údajov a službách priestorových údajov, ktoré členské štáty zverejňujú cez vyhľadávacie služby uvedené v článku 11 ods. 1 písm. a) smernice 2007/2/ES, ktoré sú v súlade s nariadením (ES) č. 1205/2008, sa používajú tieto ukazovatele:
            
                        a)
                     
                     
                        počet súborov priestorových údajov, ktorých metaúdaje sú v súlade s nariadením (ES) č. 1205/2008, sa vynásobí číslom sto a vydelí sa počtom súborov priestorových údajov, ku ktorým existujú metaúdaje v zmysle ukazovateľa „DSi1,1“ („MDi1,1“);
                     
                  
                        b)
                     
                     
                        počet služieb priestorových údajov, ktorých metaúdaje sú v súlade s nariadením (ES) č. 1205/2008, sa vynásobí číslom sto a vydelí sa počtom služieb priestorových údajov, ku ktorým existujú metaúdaje v zmysle ukazovateľa „DSi1,2“ („MDi1,2“).
                     
                  
         
            Článok 5
            Monitorovanie súladu súborov priestorových údajov s nariadením Komisie (EÚ) č. 1089/2010 (8) o interoperabilite
            Na zistenie percentuálneho podielu súborov priestorových údajov, ktoré sú v súlade s nariadením (EÚ) č. 1089/2010, pokiaľ ide o interoperabilitu súborov priestorových údajov, sa používajú tieto ukazovatele:
            
                        a)
                     
                     
                        počet súborov priestorových údajov, ktoré sú v súlade s nariadením (EÚ) č. 1089/2010, sa vynásobí číslom sto a vydelí sa počtom súborov priestorových údajov v zmysle ukazovateľa „DSi1,1“ („DSi2“);
                     
                  
                        b)
                     
                     
                        počet súborov priestorových údajov zodpovedajúcich témam uvedeným v prílohe I k smernici 2007/2/ES, ktoré sú v súlade s nariadením (EÚ) č. 1089/2010, sa vynásobí číslom sto a vydelí sa počtom súborov priestorových údajov zodpovedajúcich témam uvedeným v danej prílohe („DSi2,1“);
                     
                  
                        c)
                     
                     
                        počet súborov priestorových údajov zodpovedajúcich témam uvedeným v prílohe II k smernici 2007/2/ES, ktoré sú v súlade s nariadením (EÚ) č. 1089/2010, sa vynásobí číslom sto a vydelí sa počtom súborov priestorových údajov zodpovedajúcich témam uvedeným v danej prílohe („DSi2,2“);
                     
                  
                        d)
                     
                     
                        počet súborov priestorových údajov zodpovedajúcich témam uvedeným v prílohe III k smernici 2007/2/ES, ktoré sú v súlade s nariadením (EÚ) č. 1089/2010, sa vynásobí číslom sto a vydelí počtom súborov priestorových údajov zodpovedajúcich témam uvedeným v danej prílohe („DSi2,3“).
                     
                  
         
            Článok 6
            Monitorovanie prístupu k súborom priestorových údajov prostredníctvom zobrazovacích a ukladacích služieb
            Na zistenie percentuálneho podielu súborov priestorových údajov, ktoré sú prístupné prostredníctvom zobrazovacích služieb uvedených v článku 11 ods. 1 písm. b) smernice 2007/2/ES a ukladacích služieb uvedených v písmene c) tohto ustanovenia, sa používajú tieto ukazovatele:
            
                        a)
                     
                     
                        počet súborov priestorových údajov, ku ktorým existujú zobrazovacie a ukladacie služby, sa vynásobí číslom sto a vydelí sa počtom súborov priestorových údajov v zmysle ukazovateľa „DSi1,1“ („NSi2“);
                     
                  
                        b)
                     
                     
                        počet súborov priestorových údajov, ku ktorým existujú zobrazovacie služby, sa vynásobí číslom sto a vydelí sa počtom súborov priestorových údajov v zmysle ukazovateľa „DSi1,1“ („NSi2,1“);
                     
                  
                        c)
                     
                     
                        počet súborov priestorových údajov, ku ktorým existujú ukladacie služby, sa vynásobí číslom sto a vydelí sa celkovým počtom súborov priestorových údajov v zmysle ukazovateľa „DSi1,1“ („NSi2,2“).
                     
                  
         
            Článok 7
            Monitorovanie súladu sieťových služieb s nariadením (ES) č. 976/2009 (9)
            
            Na zistenie percentuálneho podielu sieťových služieb uvedených v článku 11 ods. 1 smernice 2007/2/ES, ktoré sú v súlade s nariadením (ES) č. 976/2009, pokiaľ ide o sieťové služby, sa používajú tieto ukazovatele:
            
                        a)
                     
                     
                        počet sieťových služieb, ktoré sú v súlade s nariadením (ES) č. 976/2009, sa vynásobí číslom sto a vydelí sa celkovým počtom sieťových služieb („NSi4“);
                     
                  
                        b)
                     
                     
                        počet vyhľadávacích služieb, ktoré sú v súlade s nariadením (ES) č. 976/2009, sa vynásobí číslom sto a vydelí sa celkovým počtom vyhľadávacích služieb („NSi4,1“);
                     
                  
                        c)
                     
                     
                        počet zobrazovacích služieb, ktoré sú v súlade s nariadením (ES) č. 976/2009, sa vynásobí číslom sto a vydelí sa celkovým počtom zobrazovacích služieb („NSi4,2“);
                     
                  
                        d)
                     
                     
                        počet ukladacích služieb, ktoré sú v súlade s nariadením (ES) č. 976/2009, sa vynásobí číslom sto a vydelí sa celkovým počtom ukladacích služieb („NSi4,3“);
                     
                  
                        e)
                     
                     
                        počet súborov transformačných služieb, ktoré sú v súlade s nariadením (ES) č. 976/2009, sa vynásobí číslom sto a vydelí sa celkovým počtom transformačných služieb („NSi4,4“).
                     
                  
         
            Článok 8
            Zverejnenie výsledkov monitorovania
            Výsledky monitorovania požadované v článku 21 ods. 1 smernice 2007/2/ES sa každý rok zverejnia najneskôr do 31. marca v súvislosti so stavom zavedenia infraštruktúry pre priestorové informácie z 15. decembra predchádzajúceho roka. Výsledky sa aktualizujú minimálne raz za rok.
         
         
            Článok 9
            Aktualizovanie súhrnných správ
            Členské štáty poskytnú Komisii aktualizované súhrnné údaje o aspektoch uvedených v článku 21 ods. 2 smernice 2007/2/ES. Aktualizujú sa len tie súhrnné údaje, pri ktorých došlo k zmene od predchádzajúceho predloženia.
         
         
            Článok 10
            Zrušenie
            Rozhodnutie 2009/442/ES sa zrušuje.
         
         
            Článok 11
            Adresáti
            Toto rozhodnutie je určené členským štátom.
         
         
            V Bruseli 19. augusta 2019
            
               
                  Za Komisiu
               
               Karmenu VELLA
               
                  člen Komisie
               
            
         
         
            (1)  Ú. v. EÚ L 108, 25.4.2007, s. 1.
         
            (2)  Rozhodnutie Komisie 2009/442/ES z 5. júna 2009, ktorým sa vykonáva smernica Európskeho parlamentu a Rady 2007/2/ES, pokiaľ ide o monitorovanie a podávanie správ (Ú. v. EÚ L 148, 11.6.2009, s. 18).
         
            (3)  SWD(2016) 273 final.
         
            (4)  COM(2017) 312 final a SWD(2017) 230.
         
            (5)  COM(2017) 312 final.
         
            (6)  SWD(2017) 230 final. Kompletný zoznam sa nachádza v prílohe 1 (oddiel 8.1).
         
            (7)  Nariadenie Komisie (ES) č. 1205/2008 z 3. decembra 2008, ktorým sa vykonáva smernica Európskeho parlamentu a Rady 2007/2/ES, pokiaľ ide o metaúdaje (Ú. v. EÚ L 326, 4.12.2008, s. 12).
         
            (8)  Nariadenie Komisie (EÚ) č. 1089/2010 z 23. novembra 2010, ktorým sa vykonáva smernica Európskeho parlamentu a Rady 2007/2/ES, pokiaľ ide o interoperabilitu súborov a služieb priestorových údajov (Ú. v. EÚ L 323, 8.12.2010, s. 11).
         
            (9)  Nariadenie Komisie (ES) č. 976/2009 z 19. októbra 2009, ktorým sa vykonáva smernica Európskeho parlamentu a Rady 2007/2/ES, pokiaľ ide o sieťové služby (Ú. v. EÚ L 274, 20.10.2009, s. 9).